Gewapende magte sak toe op Kaapstad | Netwerk24
Deur Warda Meyer 14 Februarie 2019 10:41
Die eerste militêre konvooie het in Kaapstad begin aankom vir die Suid-Afrikaanse Weermag se Weermagdagparade wat van 16-19 Februarie by die Mandelapark-sportstadion in Khayelitsha, Kaapstad, gehou gaan word. Foto: Jaco Marais
Lede van die Suid-Afrikaanse Nasionale Weermag (SANW) het op Kaapstad begin toesak vir die jaarlikse Dag van die Gewapende Magte op 21 Februarie.
Dit is ter herdenking van die meer as 600 soldate wat dood is toe die SS Mendi op 21 Februarie 1917 in die Engelse kanaal gesink het.
Uitstallings met militêre voertuie, oefensessies, parades en demonstrasies deur die leër, lugmag en vloot sal van Saterdag tot aanstaande Donderdag op verskeie plekke in die Kaapse Skiereiland aangebied word.
Die militêre parades is vanjaar by Sunset Beach in Bloubergstrand.
Die SANW sê in 'n verklaring dat verbyvlugte van vliegtuie en helikopters van die Suid-Afrikaanse Lugmag en wapendemonstrasies ook deel van die program is.
'n Militêre en loopbaanuitstalling word van 16 tot 19 Februarie by die Mandelapark-stadion in Khayelitsha, 'n galamusiekaand op 18 Februarie in die Kaapse stadsaal en 'n nagskiet-demonstrasie op 19 Februarie by Sunrise Beach in Muizenberg aangebied. 'n Kleedrepetisie sal 'n dag vooraf op 18 Februarie op dieselfde strand gedoen word.
Al die militêre gebeure is verniet en oop vir die publiek, buiten vir die galakonsert.
'n Kransleggingseremonie sal op die laaste dag op die kampus van die Universiteit van Kaapstad gehou word.
Die SANW sê gemeet aan die sukses van die Dag van die Gewapende Magte in ses ander provinsies sedert 2013 sal Kapenaars nou ook 'n voorsmakie kry van die mag van die weermag en die dapperheid van die land se seuns en dogters.